Svennis klar for ny klubb
Eriksson sluttet nylig som rådgiver for Dubai-klubben Al-Nasr. Svensken har skrevet under en 1,5-årskontrakt med Guangzhou. - Klubbens styre har valgt å ansette Sven-Göran Eriksson som hovedtrener i Guangzhou R&F fra i dag til desember 2014, opplyser klubben til AFP. Byen Guangzhou får dermed sin andre store trenerprofil. Italienske Marcello Lippi leder Guangzhou Evergrande. Lagene møtes i lokalderby 25. august. Erikssons nye klubb, som blant annet har den tidligere Blackburn-spissen Yakubu i stallen, ligger på 13.-plass i den kinesiske toppdivisjonen. Trenerveteranen har hatt en lang trenerkarriere. Han har vært landslagssjef for England, Mexico og Elfenbenskysten, og han har også ledet klubber som Benfica, Lazio og Manchester City.
Sven-Göran Eriksson er ansatt som ny trener for den kinesiske fotballklubben Guangzhou R&F.